पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। सोमवार सुबह नौलखा बस स्टैंड पर काले कांच लगी बसों के खिलाफ परिवहन विभाग और यातायात पुलिस के अभियान में भेदभाव दिखा। अफसरों ने कुछ बसों के खिलाफ तो कार्रवाई की लेकिन कुछ को हिदायत देकर छोड़ दिया।
कार्रवाई के लिए परिवहन निरीक्षक जेपी उइके और यातायात टीआई कैलाश पटेल दल के साथ नौलखा बस स्टैंड पहुंचे। उन्होंने ट्रांसपेरेंसी टेस्टर मशीन से बस पर लगे काले कांच की जांच की। इस दौरान राजरतन ट्रेवल्स की बस पर काले कांच लगे पाए गए।
अधिकारियों ने ट्रेवल्स पर बातचीत की। कुछ देर बाद ट्रेवल्स की ओर से इसे ठीक करवाने का लिखित आश्वासन दे दिया गया, अधिकारी भी हिदायत देकर चले आए। बाद में इन्हीं अधिकारियों ने काले कांच पाए जाने पर चार बसों के फिटनेस निरस्त किए और दस्तावेज नहीं दिखाए जाने पर चार बसों को जब्त किया। वहीं परिहार ट्रेवल्स की काले कांच लगी एक बस नो पार्किंग में खड़ी थी।
पहले अधिकारियों ने इसे जब्त करने के लिए क्रेन बुलवाने की योजना बनाई, लेकिन ट्रेवल्स की ओर से ड्राइवर नहीं मिलने पर बस पर नोटिस चस्पा करके आ गए। इस संबंध में परिवहन निरीक्षक से जानना चाहा कि राजरतन ट्रेवल्स की बस पर कार्रवाई क्यों नहीं की गई, तो वे बोले वो बस खड़ी थी, इसलिए कार्रवाई नहीं की। जब परिहार ट्रेवल्स की बस के बारे में पूछा तो वे जवाब नहीं दे पाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn